পাঠকবৃন্দ, এতো গেলো থাইল্যান্ডে ইয়াবার ভয়াবহতার কথা। অন্যদিকে বার্মা বা আজকের মিয়ানমারের অবস্থা আরও ভয়াবহ। যদিও বর্হিবিশ্বে থেকে বিচ্ছিন্ন থাকার কারণে সঠিক তথ্য উপাত্ত পাওয়া কঠিন। তবুও এটুকু নিশ্চিতক হওয়া গেছে বার্মার এক শ্রেণীর সামরিক ও বেসামরিক কর্মকর্তা ইয়াবা পাচারের সহিত সরাসরি জড়িত থেকে পকেট পূর্তি করছেন। বিশেষ করে মুসলিম অধ্যুষিত আরাকান রাজ্যের মংডু, বাংলাদেশে ইয়াবা পাচারে ট্রানজিট পয়েন্টে দাঁড়িয়েছে। একশ্রেণীর নাসাকা ও সেনা কর্মকর্তা শুধু পাচারেই নয়, এই ইয়াবা ব্যবহার করে যে কাউকে জিম্মি করে মোটা অংকের টাকা আদায় বর্তমানে আরাকানে হরহামেশাই হচ্ছে। থাইল্যান্ডে ইয়াবা দমনে সবচেয়ে বেশী সমস্যা হয়ে দাঁড়িয়েছিল সরকারী লোকজনের সংশ্লিষ্টতা। ঠিক একই অবস্থা যে আমাদের দেশে হচ্ছে না বা হবেনা এই গ্যারান্টি কে দেবে? খেয়াল করে দেখবেন, আজকাল স্থানীয় ও জাতীয় দৈনিক সমূহ খোলাই যায় না। প্রতিদিন এখানে সেখানে ইয়াবা নিয়ে আমাদেরই লোকজন গ্রেফতার হচ্ছে। পূরো বাংলাদেশ যেন ইয়াবায় ভাসছে। সরকারপ্রধান যখন দেশে উন্নয়নের জোয়ারের কথা বলে বেড়ান তখন এক শ্রেণীর দেশদ্রোহী আমাদের এই প্রিয় মাতৃভূূমিকে ইয়াবায় ভাসানোর পরিকল্পনায় লিপ্ত থাকে। পুরো যুব সমাজকে নেশাগ্রস্থ করতে পারলেই যেন তারা বাঁচে। আজ আমাদের সমাজের এক শ্রেণীর মৌলানা থেকে শুরু করে যুব সমাজের বিশাল এক অংশ এই অবৈধ ব্যবসায় অথবা এই অবৈধ নেশায় আক্রান্ত। শুনা যায় প্রশাসনের একটি দূনীতিবাজ চক্র ও এতে জড়িত। এরাও সুযোগে টু-পাইস কামিয়ে নিচ্ছেন। হাজার পিস ইয়াবা নিয়ে গ্রেফতার হলেও ২০০ পিস নিয়ে কোর্টে চালান হওয়া নাকি এখন নিত্যনৈমিত্ত ব্যাপার। তাই পাঠকবৃন্দ, একটু খেয়াল করে দেখলেই বুঝবেন, জঙ্গি তৎপরতার জন্য অর্থ একটি বড় ব্যাপার। তাই তালেবানরা খাটি মুসলমান দাবী করলেও অর্থের কারণে তারাও আফিম চাষ বা পাচারে জড়িত ছিল। বাংলাদেশে একসময়ে রোহিঙ্গা জঙ্গিদের আস্তানা ছিল এইটা সকলের জানা। শুনে আশ্চর্য্য হবেন, টেকনাফ কক্সবাজারে এই ইয়াবা ট্যাবলেটকে অনেকে “ওয়াবী ট্যাবলেট” বলে চেনে। তাই এই ভয়াবহ মাদক “ইয়াবা” পাচারের সহিত যেসব তথাকথিত মৌলানাদের নাম আসে তাদের জঙ্গী সংশ্লিষ্টতার বিষয়টি কি ভেবে দেখার সময় আসেনি? থাই- বার্মা-চীন সীমান্তের জঙ্গীরা ইয়াবা তৈরী করছে আর অন্য সীমান্তের জঙ্গীরাই তা সমগ্র বিশ্বে ছড়িয়ে তাদের ফান্ড তৈরী করছে- এই রকম ভাবা কি অমূলক হবে? অবস্থা যদি তাই হয় বর্তমান আওয়ামী সরকারকে বুঝতে হবে জঙ্গিরা খতম হয়ে যায়নি। শুধু সময় নিচ্ছে, সুযোগ বুঝে মরণ কামড় দেবার। তাছাড়া মাদকের সহিত দেশের আভ্যন্তরিন অপরাধের সংশ্লিষ্টতার কথা যে কেউ স্বীকার করবেন। অবস্থান এমন দাঁড়িয়েছে ইয়াবার থাবা থেকে এই জেলা তথা দেশবাসীকে বাচানোর দায়িত্ব যেন কারো নেই। এমনকি টেকনাফ, কক্সবাজারের অনেক অভিজাত লোকজন, রাজনৈতিক ব্যক্তিরাও নাকি এই ধ্বংসাত্মক ব্যবসায় জড়িয়ে পড়েছে। নিকট অতীতে থাইল্যান্ডের অবস্থা কি সরকারের জানা নেই? কেউ কি এগিয়ে আসবে না এ দেশমাতৃকার শ্রেষ্ট সম্পদ যুব সমাজের রক্ষায়?